Date: Tuesday, 26 February 2019
ኤርትራዊ ተቐዳዳማይ ክለብ ኣስታና መርሃዊ ቁዱስ ኣብ ርዋንዳ ኣብ ዝካየድ ዘሎ ዙር ርዋንዳ 2019 ተዓዋቲ ካልኣይ መድረኽ ኮይኑ።
መርሃዊ ነቲ 120.5 ኪሎ ሜተር ዝንውሓቱ ኣብ ዞባ ሁየ ርዋንዳ ዝተኻየደ ካልኣይ መድረኽ ብ 3:02:17 ግዜ እዩ ፈጺምዎ። ኣባል ፈረንሳዊት ክለብ ደልኮ ማርሰል ካስፐርክዊክስ ካልኣይ ከምኡ'ውን ኣባል ሃገራዊት ጋንታ ኤርትራ ቢንያም ግርማይ ድማ ሳልሳይ ኮይኖም ነቲ ዝተሰርዐ ውድድር ምፍጻሞም መርበብ ሓበሬታ እቲ ውድድር ጠቒሱ።
ዙር ርዋንዳ 2019 ሃገራዊት ጋንታ ኤርትራ እትርከበን ሃገራውያን ጋንታታት ርዋንዳ: ፈረንሳ፡ ደቡብ ኣፍሪቃ፡ እስራኤል፡ ኣልጀርያን ኬንያን ካልኦት ስሙያት ክለባት ከም ኣስታናን ዳይመንሽን ዳታን ዝሳተፍኦ ዘለዋ ውድድር ክኸውን እንከሎ: ትማሊ ሰንበት እዩ ፈሊሙ።
ኣብቲ ትማሊ ሰንበት የካቲት 24 ዝተኻየደ ቀዳማይ መድረኽ'ቲ ውድድር ኣባል ፈረንሳዊት ክለብ ደልኮ ማርሰል ኢጣልያዊ ኣለሳንድሮ ፊደሊ እዩ ተዓዊቱ። ኣባል ሃገራዊት ጋንታ ኤርትራ ያቆብ ደበሳይ ድማ ካልኣይ ከምኡ'ውን ኣባል ፈረንሳዊት ክለብ ደልኮ ማርሰል ካስፐርክዊክስ ድማ ሳልሳይ ኮይኖም መዛዘሚ መስመር ረጊጾም።
ኣብ ክልቲኡ መድረኻት ብዝተዋህለለ ነጥቢ መርሃዊ ቅዱስ ብሓፈሻዊ ነጥቢ ኣብ መሪሕነት ይርከብ። ካስፐርክዊክስ ከምኡ'ውን ርዋንዳዊ ጆሴፍ ኣረሩያ ካልኣይን ሳልሳይን ኮይኖም ተሰሪዖም ይርከቡ። በዚ ድማ ጽባሕ ካብ ዞባ ሁየ ናብ ሩባቮ ኣብ ዝካየድ ናይ 213.1 ኪሎ ሜተር ርሕቐት ዝሽፍን ሳልሳይ መድረኽ መርሃዊ ቅዱስ ብጫ ናይ መሪሕነት ማልያ ለቢሱ ክወዳደር እዩ።